[pic] | EUROPOS BENDRIJŲ KOMISIJA | Briuselis, 10.3.2008 KOM(2008) 138 galutinis Pasiūlymas TARYBOS SPRENDIMAS Sprendimo 2005/321/EB dėl konsultacijų su Gvinėjos Respublika pagal Kotonu susitarimo 96 straipsnį užbaigimo keitimas (pateikta Komisijos) AIŠKINAMASIS MEMORANDUMAS 2004 m. kovo mėn. Europos Sąjunga nusprendė pagal Kotonu susitarimo 96 straipsnį pradėti konsultacijas su Gvinėja. Kelerius metus iki šios datos nuolat blogėjo demokratijos šioje šalyje sąlygos ir taip buvo pažeidžiami esminiai susitarimo 9 straipsnio principai. Europos Sąjungai tuomet kėlė nerimą ir tai, kad nepakankamai buvo gerbiamos žmogaus teisės ir pagrindinės laisvės, buvo netinkamas administracinis, politinis, ekonominis ir finansų valdymas. 2004 m. liepos 20 d. posėdyje, kuriuo pradėtos konsultacijos, vyriausybė supažindino su memorandumu, kuriame išdėstyti jos įsipareigojimai ir ypatingas dėmesys skirtas politinio dialogo, rinkimų komisijos, radijo transliavimo liberalizavimo, teisinės valstybės stiprinimo ir makroekonominio valdymo aspektams. Atsižvelgus į Gvinėjos vyriausybės įsipareigojimus, 2005 m. konsultacijos baigtos. 2005 m. balandžio 14 d. Tarybos išvadose pripažinta, kad vykdant kai kuriuos įsipareigojimus, imtasi vilčių teikiančių iniciatyvų, tačiau tebereikėjo įgyvendinti svarbių priemonių, ypač politinio dialogo su opozicinėmis jėgomis srityje. Po konsultacijų, atsižvelgus į šiuo etapu įvykdytus įsipareigojimus ir veiksmus, kuriuos dar reikėjo atlikti, nuspręsta priimti atitinkamas priemones, kaip apibrėžta Kotonu susitarimo 96 straipsnio 2 dalies c punkte. Šis Tarybos sprendimas nustoja galioti 2008 m. balandžio 14 d. Tačiau iki 2006 m. vidurio politinio dialogo raida buvo lėta, rezultatai nevienareikšmiai. Dialogas netgi nutrūko, nes per 2005 m. gruodžio mėn. vietos rinkimus būta trūkumų ir pažeidimų, dėl kurių opozicija prarado pasitikėjimą pašnekovais. Vis dėlto nuo 2006 m. liepos mėn. paspartėjus įvairių politinių jėgų diskusijoms, metų pabaigoje susitarta dėl parlamento rinkimų, kurie turėjo būti surengti jau 2007 m. birželio mėn., bendros struktūros ir organizavimo sąlygų. Vyriausybė įsipareigojo pateikti nacionalinei asamblėjai atitinkamus įstatymų projektus. Be to, 2006 m. rugpjūčio mėn. liberalizuotas radijo transliavimas: į eterį išėjo pirmosios sankcionuotų privačių radijo stočių laidos. 2006 m. gruodžio mėn. pabaigoje atsižvelgusi į šiose srityse padarytą pažangą ES nusprendė Gvinėjai skirti 85,8 mln. EUR (9-ojo EPF A paketas). Blogėjant gvinėjiečių gyvenimo sąlygoms, 2006 m. įvyko du visuotiniai streikai, o 2007 m. sausio ir vasario mėn. per šalį nusirito nauja streikų, kuriuos paspartino prezidentui artimo asmens paleidimas iš kalėjimo, banga. Streiko metu vėl buvo pažeistos žmogaus teisės (taigi ir esminiai Kotonu susitarimo 9 straipsnio principai): taikius protestuotojus negailestingai tramdė viešosios tvarkos palaikymo pajėgos ir kariuomenė. Per sausio-vasario mėn. liaudies sukilimą ir jį negailestingai tramdant žuvo 137–183 žmonės, sužeista daugiau nei 1 500 žmonių. Vienos privačios radijo stoties įranga buvo suniokota, kita stotis, sulaukusi grasinimų, buvo priversta laikinai nutraukti savo laidas. Padėčiai valdžioje sparčiai blogėjant, netrukus streikuotojų reikalavimai peržengė profsąjungų rėmus ir politiniu atžvilgiu iš dalies buvo įvykdyti, kai po ilgų derybų, kuriose tarpininkavo ir Gvinėjos religiniai lyderiai bei Vakarų Afrikos valstybių ekonominės bendrijos (ECOWAS) atstovai, valdžia ir profsąjungos sudarė susitarimą. Vasario mėn. pabaigoje naujuoju ministru pirmininku paskirtas Lansana Kouyaté, o kovo mėn. pagaliau pradėjo kadenciją jo vyriausybė (kurios nariai nepriklausė ankstesnių sudėčių vyriausybei). Naujojo ministrų kabineto užduotys: i) remti nepriklausomą ir patikimą teisingumo sistemą, ii) atstatyti makroekonominę pusiausvyrą, iii) vystyti infrastruktūras ir teikti pagrindines socialines paslaugas, iv) skatinti gerą valdymą. L. Kouyaté skiriant ministru pirmininku šalį buvo apėmusi euforija, tačiau praėjus devyniems mėnesiams nuo kadencijos pradžios įsivyravo sąstingis. Nors infliacija buvo sumažinta, o valiutos keitimo kurso vertė vėl padidėjo ir tai padėjo baigti su Tarptautiniu valiutos fondu vykdomą trimetę programą, pradinį entuziazmą pakeitė abejonės L. Kouyaté vyriausybės gebėjimu ir ryžtu išvengti L. Conté sistemos trūkumų. Prezidentas tebėra vienintelis tikrasis vyriausybės vadovas. Jo įgaliojimai užtikrinti konstitucija, jis pasirašo visus dekretus – tai jam leidžia be didelių pastangų varžyti vyriausybės veiklą. Ministro pirmininko pareigos nenumatytos konstitucijoje, įgaliojimai jam tik perduodami. Todėl, kaip ne kartą daryta praeityje, jį nesunkiai galima atšaukti prezidento dekretu. Silpna prezidento parama ministro pirmininko veiklai ir didėjantis gyventojų nepasitenkinimas kelia nerimą ir gali sukelti naują didelio masto krizę (sausio 10 d. vos neįvyko visuotinis neribotos trukmės streikas). Parlamento rinkimai, kuriuos iš pradžių planuota surengti 2007 m. birželio mėn., buvo atidėti keletą kartų, oficiali data kol kas nenustatyta. Lapkričio 28 d. Prezidentas L. Conté pasirašė dekretą, kuriuo sudaroma nepriklausoma nacionalinė rinkimų komisija, paskirti 25 jos nariai. Komisijos pirmininku išrinktas pilietinės visuomenės atstovas Ben Sékou Sylla. Ši grupė būtina, kad būsimi parlamento rinkimai būtų tinkamai organizuoti ir tam, kad būtų galima pradėti gyventojų surašymą, nuo kurio prasideda rinkimų procesas. Paskutinis rinkimų proceso etapas – parlamento rinkimai, kurie turėtų įvykti ne anksčiau kaip 2008 m. rudenį. 2008 m. balandžio 14 d. turėtų savaime baigtis 36 mėnesių stebėjimo laikotarpis. Reikia nuspręsti, ar, atsižvelgiant į nestabilią padėtį Gvinėjoje ir delsimą surengti rinkimus, tikslinga pratęsti Tarybos sprendimo galiojimą. Stebėjimo laikotarpio pratęsimas iki rinkimų atitiktų Tarybos sprendimo nuostatas. Idealiu atveju laisvais ir skaidriais laikomų parlamento rinkimų surengimas reikštų procedūros pagal 96 straipsnį ir atitinkamų priemonių nutraukimą. Apskritai Gvinėjos valdžios institucijos žengia reikiama linkme. Dėl 2007 m. sausio-vasario mėn. liaudies sukilimo inter alia nesilaikyta numatytos darbotvarkės, tačiau dabartinė įvykių raida leidžia tikėtis, kad įsipareigojimai bus įvykdyti per 12 mėnesių. Atsižvelgdama į tai, kas išdėstyta pirmiau, ir vadovaudamasi Kotonu susitarimo 9 bei 96 straipsniais, Komisija siūlo Tarybai pratęsti 2005 m. balandžio 14 d. Tarybos sprendimo galiojimą 12 mėnesių ir priimti pridedamą sprendimą. Pasiūlymas TARYBOS SPRENDIMAS Sprendimo 2005/321/EB dėl konsultacijų su Gvinėjos Respublika pagal Kotonu susitarimo 96 straipsnį užbaigimo keitimas EUROPOS SĄJUNGOS TARYBA, atsižvelgdama į Europos bendrijos steigimo sutartį, atsižvelgdama į 2000 m. birželio 23 d. Kotonu pasirašytą[1] ir 2005 m. birželio 25 d. Liuksemburge pataisytą[2] Afrikos, Karibų ir Ramiojo vandenyno grupės valstybių ir Europos Bendrijos bei jos valstybių narių partnerystės susitarimą, ypač į jo 96 straipsnį, atsižvelgdama į Taryboje posėdžiavusių valstybių narių vyriausybių atstovų vidinį susitarimą dėl priemonių, kurių turi būti imtasi, ir tvarkos, kurios turi būti laikomasi, siekiant įgyvendinti AKR ir EB partnerystės susitarimą[3], ypač į jo 3 straipsnį, atsižvelgdama į Komisijos pasiūlymą, kadangi: (1) 2005 m. balandžio 14 d. Tarybos sprendime 2005/321/EB[4] dėl konsultacijų su Gvinėjos Respublika pagal Kotonu susitarimo 96 straipsnį užbaigimo numatyta, kad sprendimas galioja 36 mėnesius nuo jo priėmimo, kad būtų galima stebėti atitinkamas priemones. (2) Pasibaigus šiam stebėjimo laikotarpiui, daugelis įsipareigojimų įvykdyti, kitiems svarbiausiems įsipareigojimams vykdyti imtasi konkrečių veiksmų. Vis dėlto, atsižvelgiant į pagrindinius Kotonu susitarimo principus, dar reikia įgyvendinti keletą svarbiausių priemonių, NUSPRENDĖ: 1 straipsnis Sprendimo 2005/321/EB dėl konsultacijų su Gvinėjos Respublika pagal Kotonu susitarimo 96 straipsnį užbaigimo galiojimas pratęsiamas 12 mėnesių. Sprendimas bus reguliariai persvarstomas kas šeši mėnesiai. 2 straipsnis Pagal Kotonu susitarimo 96 straipsnio 2 dalies c punktą Sprendime 2005/321/EB priimtos atitinkamos priemonės nekeičiamos. 3 straipsnis Šis sprendimas įsigalioja jo priėmimo dieną. Jis skelbiamas Europos Sąjungos oficialiajame leidinyje . Priimta Briuselyje [...] Tarybos vardu Pirmininkas PRIEDAS Ministrui pirmininkui, Gvinėjos Respublikos vyriausybės vadovui Pone Ministre Pirmininke, Europos Sąjunga skiria daug dėmesio Kotonu susitarimo 9 straipsnio nuostatoms. Šio susitarimo esminis principas, taigi ir mūsų santykių pagrindas, yra pagarba žmogaus teisėms, demokratijos principams ir teisinei valstybei, kuriais grindžiama AKR ir ES partnerystė. 2004 m. Europos Sąjunga išreiškė nuomonę, kad politinę padėtį Gvinėjoje galima apibūdinti kaip šių principų pažeidimą, ir 2004 m. liepos mėn. pagal susitarimo 96 straipsnį pradėjo konsultacijas. 2005 m. balandžio 14 d. laiške apie šių konsultacijų išvadas pranešta vyriausybės vadovui. Atitinkamose priemonėse yra numatytas 36 mėnesių stebėjimo laikotarpis, kuris baigiasi 2008 m. balandžio 14 d. Per šį laikotarpį politinis dialogas suaktyvėjo: tai liudija, pavyzdžiui, 2005 m. gegužės, 2006 m. vasario ir 2007 m. gegužės mėn. surengtos trys bendros Tarybos bei Komisijos stebėjimo misijos ir 2006 m. spalio mėn. Komisijos nario L. Michelio vizitas. 2006 m. gruodžio mėn. pabaigoje atsižvelgusi į padarytą pažangą Europos Sąjunga nusprendė Gvinėjai skirti 85,8 mln. EUR (9-ojo EPF A paketas). Apskritai Gvinėjos valdžios institucijos žengia reikiama linkme. Tačiau parlamento rinkimai, kurie yra vienas svarbiausių Gvinėjos vyriausybės prisiimtų įsipareigojimų, dar nebaigti rengti, rinkimų data nenustatyta. Dabartinė įvykių raida leidžia tikėtis, kad įsipareigojimai bus įvykdyti per 12 mėnesių. Atsižvelgdama į tai, kad Gvinėjoje įvyko teigiamų pokyčių, tačiau dar ne visas kelias nueitas, Europos Sąjunga nusprendė pratęsti 2005 m. balandžio 14 d. sprendime nustatytą stebėjimo laikotarpį iki 48 mėnesių, kad Gvinėjos valdžios institucijos galėtų įvykdyti visus prisiimtus įsipareigojimus. Todėl atitinkamos priemonės, apie kurias jums buvo pranešta mūsų 2005 m. balandžio 14 d. laiške, lieka galioti. Pagarbiai Priimta Briuselyje [...] Komisijos vardu Tarybos vardu [1] OL L 317, 2000 12 15, p. 3. [2] OL L 287, 2005 10 28, p. 4. [3] OL L 317, 2000 12 15, p. 376. [4] OL L 104, 2005 4 23, p. 33.